JUKS: Bak tallene i den borgerlige budsjettavtalen skjuler det seg store velferdskutt, blant annet et milliardkutt til landets sykehus, mener SV.

Stats­budsjettet

Så ble de enige til slutt: Når Stortinget i dag behandler neste års statsbudsjett, har statsminister Erna Solberg (H) det vante flertallet i ryggen.

Men enigheten kom i ellevte time, etter en stadig mer overhengende fare for kabinettsspørsmål i Stortinget og regjeringskrise

Audun Lysbakken mener den desperate innspurten vil ramme «landets fattige og syke», mens «den økonomiske eliten» får innfridd sine løfter om skattekutt.

– Og de gjør det på en måte som fører folk bak lyset. De skjuler velferdskutt, sier SV-lederen til Klassekampen.

Budsjettavtale: • Regjeringspartiene Høyre og Frp tilbød støttepartiene Venstre og KrF en pakke på 6,3 milliarder for å komme til enighet om statsbudsjettet for 2017. • Det ble ikke gjort noen endringer i bilpakken. Bensinavgiften økes med 15 øre og dieselavgiften økes med 35 øre. Det er opprettet en tilskuddsordning for å redusere bompengetakst utenfor de store byene med 10 prosent. Satsene i pendlerfradraget økes med 6 øre. • Engangsavgiften for bil økes med 390 millioner kroner. • Vektfradrag for hybridbiler reduseres med 330 millioner. • Panteordning for campingvogner, motorsykler, gamle varebiler og lignende på rundt 300 millioner kroner. • Innblandingskrav på 20 prosent for biodrivstoff innen 2020. • Grønne avgifter økes med 282 millioner kroner • For næringslivet skal det opprettes et CO2-fond for å styrke arbeidet med å redusere utslipp. Dessuten skal det innføres en flat CO2-avgift og forsøk med fossile byggeplasser. • 20 prosent billigere månedskort og periodebillett på kollektivtrafikk i Oslo, Akershus, Stavanger, Bergen og Trondheim. Totalt skal 1,5 milliarder kroner mer gå til kollektivsatsing. • Kontantstøtte for alle ettåringer øker til 7.500 per måned fra august 2017. • Pensjon til enslige minstepensjonister øker med 4.000 kroner fra september 2017. • Styrket innsats for videreutdanning av lærere og 500 nye studieplasser.

Flytter på sju milliarder

Totalt flytter budsjettkameratene på 6,3 milliarder kroner bokført og 7,2 milliarder påløpt sammenlignet med regjeringens budsjettforslag. Pengene hentes i hovedsak inn gjennom økte utbytter fra statlige selskaper og reduserte kostnader på ulike poster, blant annet fordi utgiftene knyttet til asyl og integrering blir lavere enn ventet. Men «samarbeidspartiene» henter også inn 891 millioner kroner fra posten «Effektiviseringsreform, øke med 0,3 prosent (Forsvaret skjermes)».

– De skriver ingenting mer om hva kuttet betyr. Men det er kutt som vil merkes i velferdsstaten, sier Lysbakken.

Regjeringens avbyråkratiserings- og effektiviseringsreform ble innført i 2015, og innebar da at alle statlige virksomheter måtte forholde seg til 0,5 prosent årlige kutt i driftsutgiftene. Kuttet skulle være et insentiv for statlige virksomheter til å bli mer effektive, og det skulle komme skattebetalerne til gode.

For å komme i land med budsjettavtalen har altså de borgerlige partiene skrudd denne satsen opp til 0,8 prosent.

SV har regnet på hvordan kuttet slår ut for landets sykehus som et eksempel. Partiet har kommet fram til at den nå effektiviserte effektiviseringen vil medføre et totalt kutt for sykehusene på 1,1 milliarder kroner i 2017, mot 712 millioner i regjeringens opprinnelige budsjettforslag.

– Lysbakken, tror du ikke det finnes rom for å drive helsesektoren mer effektivt?

– Jo, og vi har vært for slike effektiviseringstiltak tidligere i denne stortingsperioden. For det er åpenbart mye unødvendig byråkrati i helseforetakene. Men det må man endre gjennom strukturelle grep. Her finnes ingen plan. Dette var en desperat jakt etter penger i sluttspurten på en kaotisk budsjettprosess. Og nå er jeg redd kuttet blir så stort at det vil ramme pasientene, sier Lysbakken, som legger til at han er skuffet over at KrF og Venstre ikke har klart å gjøre mer for å bedre den sosiale profilen på budsjettet.

Kritisk til C02-tall

SV-lederen er også skeptisk til utslippstallene i budsjettavtalen. Den mye omtalte bilpakken ligger fast, men KrF og Venstre har fått gjennomslag for en rekke andre miljøtiltak, slik at 2017-budsjettet i alt kutter klimagassutslippene med 662 500 tonn, ifølge partiene selv. Lysbakken tviler:

– Jeg syns det er vanskelig å se at det er dekning for en sånn en optimisme i denne avtalen, sier Lysbakken, som mener Venstre og KrF burde ha felt regjeringen.

politikk@klassekampen.no